b'\n_START_ARTICLE_\nModerni \xc5\xa1portni karate\n_START_PARAGRAPH_\nModerni \xc5\xa1portni karate je stilska smer karateja, utemeljena na \xc5\xa1portno-fizikalnih zakonitostih gibanja. Leta 1968 jo je v Aachenu (Nem\xc4\x8dija) za\xc4\x8del razvijati slovenski \xc5\xa1portni mentor Rudolf Jakhel, njegovi u\xc4\x8denci pa so kasneje ustanavljali \xc5\xa1ole v Nem\xc4\x8diji, Sloveniji, Italiji, Zdru\xc5\xbeenem kraljestvu, \xc5\xa0vici, na \xc4\x8ce\xc5\xa1kem in Novi Zelandiji. Klubi modernega \xc5\xa1portnega karateja so danes zdru\xc5\xbeeni v Mednarodno zdru\xc5\xbeenje za moderni \xc5\xa1portni karate (angle\xc5\xa1ko Modern Sports Karate Associates, MSKA) s sede\xc5\xbeem v Luksemburgu._NEWLINE_Rudolf Jakhel, ustanovitelj \xc5\xa1ole, se je ob ustanovitvi predmeta in pou\xc4\x8devanju karateja na In\xc5\xa1titutu za telesno vzgojo Tehni\xc5\xa1ke univerze v Aachenu za\xc4\x8del poglabljati v fizikalne in \xc5\xa1portne vidike gibanja ter potez v karateju. Tako je sistem prilagodil evropski miselnosti in v repertoarju ohranil zgolj tiste sestavine, ki so namenjene neposredni uporabi v \xc5\xa1portni borbi. Tudi dana\xc5\xa1nja \xc5\xa1ola modernega \xc5\xa1portnega karateja se osredoto\xc4\x8da na \xc5\xa1portno borbo (kumite)._NEWLINE_V Sloveniji se je pou\xc4\x8devanje modernega \xc5\xa1portnega karateja za\xc4\x8delo v Celju leta 1969, danes pa jedro \xc5\xa1ole predstavlja ljubljanski Univerzitetni karate klub.'